KIRJALLINEN KYSYMYS P-0105/02 esittäjä(t): Ian Hudghton (Verts/ALE) komissiolle. Euroopan unionin ja Norjan välinen lohenkalastusta koskeva sopimus.



Virallinen lehti nro 229 E , 26/09/2002 s. 0038 - 0039



KIRJALLINEN KYSYMYS P-0105/02 esittäjä(t): Ian Hudghton (Verts/ALE) komissiolle (21. tammikuuta 2002) Aihe: Euroopan unionin ja Norjan välinen lohenkalastusta koskeva sopimus Äskettäin saatujen tietojen mukaan norjalaiset lohenviejät ovat käyttäneet kaksinkertaista laskutusta Euroopan unionin ja Norjan välisessä lohenkalastusta koskevassa sopimuksessa määrätyn lohen vähimmäishinnan kiertämiseksi. Viime aikoina on myös noussut esiin huoli siitä, että jotkut lohta Euroopan unioniin tuovat yritykset ovat olleet mukana tällaisessa vilpillisessä toiminnassa. Voiko komissio taata, että kyseisen sopimuksen määräysten noudattamisen varmistamiseksi on ryhdytty asianmukaisiin valvontatoimiin? Voiko komissio myös taata, että tarvittaessa voidaan ottaa käyttöön vielä tiukempia valvontatoimia, jotta norjalaisia lohenviejiä voidaan estää myymästä tuettua lohta polkuhintaan Euroopan unionin markkinoilla? Pascal Lamyn komission puolesta antamayhteinen vastauskirjallisiin kysymyksiin E-3607/01 ja P-0105/02 (14. maaliskuuta 2002) Komissio on tietoinen viitteistä siitä, että merilohen hinta yhteisön markkinoilla olisi laskussa. Tätä painetta on havaittu norjalaisen merilohen tuonnille asetetuista polkumyynti- ja tukien vastaisista toimenpiteistä huolimatta. Yleisenä toimenpiteenä valtaosaan Norjan viennistä sovelletaan hintasitoumuksia, muuhun Norjan vientiin kohdistetaan tulleja. Yrityksien, joilta hintasitoumukset on hyväksytty, on annettava komissiolle säännöllisesti neljännesvuosittain raportti kaikista yhteisöön suuntautuneista myyntitoimistaan. Komissio tarkastaa raportit huolellisesti, ja yrityksiin tehdään myös tavanomaisia tarkastuskäyntejä. Komissio on saanut useita tietoja, jotka osoittavat markkinoilla olevan huomattavia häiriöitä, jotka näyttävät johtuvan eri syistä. Komission saamien tietojen joukossa on Tanskan viranomaisten toimittama tieto, joka viittaa hintasitoumusten rikkomisiin johtavan petoksen mahdollisuuteen. Komissio on näin ollen hiljattain tehnyt aloitteita Norjasta peräisin olevan viljellyn merilohen tuonnin osalta: i) voimassa olevien hintasitoumusten valvonnan tehostaminen tarkoituksena tunnistaa markkinoiden viimeaikaisiin tapahtumiin mahdollisesti liittyvät rikkomukset. Tässä tarkoituksessa Norjaan on tehty useita tarkastuskäyntejä joulukuun 2001 ja helmikuun 2002 välisenä aikana; jos yrityskohtaisista hintasitoumusten rikkomisista saadaan näyttöä, kyseisten yritysten hintasitoumukset voidaan peruuttaa ja korvata tulleilla. Komissio on myös läheisessä yhteydessä Tanskan tulliviranomaisiin hintasitoumusten valvonnan osalta; ii) toimiin ryhtyminen Norjasta peräisin olevan viljellyn merilohen tuontiin sovellettavien polkumyyntitoimenpiteiden ja tasoitustoimenpiteiden välivaiheen tarkastelun vireillepanemiseksi. Tarkastelussa tutkitaan sekä suojelun tasoa että toimenpiteiden muotoa, hintasitoumukset mukaan luettuina. Jäsenvaltioita on jo kuultu kyseisestä aloitteesta, jota edelsivät lukuisat Norjan viranomaisten kuulemiset vuonna 1997 allekirjoitetun komission ja Norjan hallituksen välisen lohisopimuksen puitteissa. Kirjolohen osalta komissio ei toistaiseksi ole saanut näyttöä kysymyksessä kuvatusta kytkykaupasta. Yhteisön kirjolohentuottajilta ei ole tähän mennessä saatu norjalaista alkuperää olevan kirjolohen alhaisella hinnalla, mahdollisesti polkumyynnillä tapahtuvaa tuontia koskevia valituksia. Komissio pyrkii kuitenkin selvittämään, vaikuttavatko kytkysopimukset vientihintoihin, tarkkailemalla, onko hintasitoumuksia noudatettu, ja tarkastelemalla polkumyynnin tasoa ehdotetun välivaiheen tarkastelun yhteydessä.